b'\n_START_ARTICLE_\nNMS Delfinul\n_START_SECTION_\nIstoric\n_START_PARAGRAPH_\nNMS Delfinul (NMS = Nava Majest\xc4\x83\xc8\x9bii Sale), primul dintre cele trei submersibile ale Marinei militare rom\xc3\xa2ne, a fost lansat la 22 iulie 1930 \xc3\xaen prezen\xc8\x9ba inginerilor navali rom\xc3\xa2ni \xc8\x99i italieni, precum \xc8\x99i a unei delega\xc8\x9bii a Ministerului rom\xc3\xa2n de R\xc4\x83zboi, \xc8\x99i ministru plenipoten\xc8\x9biar al Rom\xc3\xa2niei \xc3\xaen Italia, Dimitrie I. Ghica. \xc3\x8ens\xc4\x83 submarinul nu era gata s\xc4\x83 fie predat. \xc3\x8en urma unor litigii \xc3\xaentre Statul rom\xc3\xa2n \xc8\x99i \xc8\x99antierul \xe2\x80\x9eQuarnero\xe2\x80\x9d din Italia, submarinul a fost \xc3\xaen fine predat la 9 mai 1936. Dup\xc4\x83 ce \xc8\x99i-a luat torpilele de la Neapole, submarinul a ajuns la Constan\xc8\x9ba \xc3\xaen 27 iunie \xc8\x99i a fost \xc3\xaencadrat \xc3\xaen Divizia de Mare cu ocazia Zilei Marinei, \xc3\xaen 15 august. Deoarece de la punerea pe cal\xc4\x83 trecuse aproape un deceniu, submarinul era oarecum dep\xc4\x83\xc8\x99it moral, astfel c\xc4\x83 principala sa destina\xc8\x9bie a fost de nav\xc4\x83 \xc8\x99coal\xc4\x83, iar \xc3\xaen timpul r\xc4\x83zboiului de \xe2\x80\x9enav\xc4\x83 \xc3\xaen via\xc8\x9b\xc4\x83\xe2\x80\x9d (englez\xc4\x83 ship in being), care obliga adversarul s\xc4\x83 ia m\xc4\x83suri \xc3\xaempotriva pericolului generat de prezen\xc8\x9ba sa._NEWLINE_\xc3\x8en primul deceniu al existen\xc8\x9bei sale, NMS Delfinul a efectuat numeroase curse \xc3\xaen Marea Neagr\xc4\x83, Marea Mediteran\xc4\x83 \xc8\x99i Oceanul Atlantic, cu misiuni de exerci\xc8\x9biu, de antrenament \xc8\x99i de instructaj, foarte c\xc4\x83utate de ofi\xc8\x9berii Marinei militare rom\xc3\xa2ne, dintre care unii urmaser\xc4\x83 \xc3\xaen acest scop cursuri de specializare \xc3\xaen submersibilele franceze \xc8\x99i italiene. A efectuat de asemenea misiuni hidrografice \xc8\x99i \xc8\x99tiin\xc8\x9bifice pentru Institutul Oceanografic din Constan\xc8\x9ba \xc3\xaentemeiat de Grigore Antipa.\n_START_SECTION_\n\xc3\x8en cel de-al Doilea R\xc4\x83zboi Mondial\n_START_PARAGRAPH_\nPrima ie\xc8\x99ire \xc3\xaen mare a submarinului dup\xc4\x83 decretarea mobiliz\xc4\x83rii a fost chiar \xc3\xaen ziua de 22 iunie, la ora 17:00, cu urm\xc4\x83torul echipaj: Cpt. Constantin Cost\xc4\x83chescu, Cpt.mec. Panait Papaianopol, Lt. \xc8\x98erban Arge\xc8\x99anu, Lt. Alexandru Marinescu, Asp.mec. Panait Popescu, Slt. Eusta\xc8\x9biu Dimos, Mstr.III Marin R. Nae, Mstr.III Ioan \xc8\x98tef\xc4\x83nic\xc4\x83, Mstr.III Gheorghe Melinte, Smstr.I Ioan Costache, Smstr.I Oprea M\xc4\x83r\xc4\x83cine, Smstr.I Gheorghe Sp\xc3\xa2nu, Smstr.I Nicolae Bugescu, Smstr.I Amedeo R\xc3\xa2peanu, Smstr.I Mihai Manea, Smstr.I Petre Cristea, Smstr.II Pantelimon Loghin, Smstr.II Vasile Voiculescu, Smstr.II Gheorghe Diacu, Smstr.II Minel Ciobanu, Smstr.II Simion Munteanu, Smstr.II Mihai Doag\xc4\x83, Smstr.II Tudor Popescu, Smstr.II Gheorghe Stoi, Smstr.II Constantin Teodoroiu, Smstr.II Costache Ghi\xc8\x9b\xc4\x83, El.sgt. Mihail Gh. Mihai, El.sgt. Petre Tincu, El.sgt. Constantin Trandafirescu, El.sgt. Vasile Gheorghiu, El.sgt. Vasile Borceanu, Sgt. Nicolae Diaconescu, Sgt. Gheorghe Taringr\xc4\x83deanu, Cap. Gheorghe D. Dan, Cap. Pavel Roman, Cap. Vasile Livintz, Cap. Isidor Pop, Cap. Tudor M. Tudor, Marinar Neagu Dumitru, 39 de oameni. Al 40-lea era medicul, Ion Neculai Agiu._NEWLINE_\xc3\x8en timpul celui de-al Doilea R\xc4\x83zboi Mondial, \xc3\xaentre 22 iunie 1941 \xc8\x99i 3 iulie 1942, a efectuat nou\xc4\x83 misiuni \xc3\xaen Marea Neagr\xc4\x83 \xc3\xaempotriva Uniunii sovietice, alternativ sub comanda c\xc4\x83pitanilor Constantin Cost\xc4\x83chescu \xc8\x99i Corneliu Lungu, acesta din urm\xc4\x83 fiind \xc3\xaen 1942 avansat lt. comandor._NEWLINE_\xc3\x8en decursul acestor misiuni, a permis scufundarea distrug\xc4\x83torului Moscova \xc8\x99i scoaterea momentan\xc4\x83 din lupt\xc4\x83 a cruci\xc8\x99\xc4\x83toarelor Harkov \xc8\x99i Voro\xc8\x99ilov venite s\xc4\x83 atace Constan\xc8\x9ba, a torpilat \xc3\xaen largul Crimeei o nav\xc4\x83 de transport militar (posibil cargoul Ural), \xc8\x99i a suferit nenum\xc4\x83rate atacuri din partea flotei \xc8\x99i avia\xc8\x9biei sovietice, de care a reu\xc8\x99it s\xc4\x83 scape f\xc4\x83r\xc4\x83 pierderi umane, de\xc8\x99i a fost \xc8\x9binta a sute de bombe \xc8\x99i grenade submarine._NEWLINE_Pentru aceste ac\xc8\x9biuni, c\xc4\x83pitanul Constantin Cost\xc4\x83chescu a fost decorat mai t\xc3\xa2rziu cu Ordinul Mihai Viteazul clasa a III-a._NEWLINE_Submersibilul, \xc3\xaens\xc4\x83, suferise avarii serioase \xc8\x99i a stat \xc3\xaen repara\xc8\x9bii \xc3\xaentre iulie 1942 \xc8\x99i 23 august 1944, c\xc3\xa2nd Rom\xc3\xa2nia a intrat \xc3\xaen r\xc4\x83zboi de partea Alia\xc8\x9bilor. Ca majoritatea navelor rom\xc3\xa2ne\xc8\x99ti, a fost confiscat de noii alia\xc8\x9bi sovietici, care \xc3\xaens\xc4\x83 nu au reu\xc8\x99it s\xc4\x83-l repare \xc8\x99i l-au folosit ca rezerv\xc4\x83 de piese, dup\xc4\x83 care l-au retrocedat Rom\xc3\xa2niei \xc3\xaen 1957, \xc3\xaen stare practic de epav\xc4\x83. Marina rom\xc3\xa2n\xc4\x83 reu\xc8\x99e\xc8\x99te totu\xc8\x99i s\xc4\x83-l repare, \xc3\xaens\xc4\x83 ca nav\xc4\x83 civil\xc4\x83, folosit\xc4\x83 de I.R.C.M. (Institutul Rom\xc3\xa2n de Cercet\xc4\x83ri Marine Constan\xc8\x9ba) p\xc3\xa2n\xc4\x83 la scoaterea definitiv\xc4\x83 din uz \xc3\xaen anii 1970 \xc8\x99i \xc3\xaenlocuirea sa cu batiscaful SC-200 construit la Constan\xc8\x9ba \xc3\xaen 1980-1981. Din primul NMS Delfinul se mai p\xc4\x83streaz\xc4\x83 doar motorul diesel Krupp la Muzeul Marinei din Constan\xc8\x9ba \xc8\x99i manometrul de ad\xc3\xa2ncime la Muzeul Militar Na\xc8\x9bional \xe2\x80\x9eRegele Ferdinand I\xe2\x80\x9d.'